P6_TA(2006)0456

A dél-oszétiai helyzet

Az Európai Parlament állásfoglalása a dél-oszétiai helyzetről

Az Európai Parlament,

- tekintettel a Grúziáról szóló korábbi állásfoglalásaira, különösen a 2004. október 14-i állásfoglalására [1],

- tekintettel a 2006. január 19-i, az európai szomszédsági politikáról szóló állásfoglalására [2],

- tekintettel a Tanácshoz intézett 2004. február 26-i, az EU Dél-Kaukázussal kapcsolatos politikájáról szóló ajánlására [3], és az EU és Oroszország közötti kapcsolatokról szóló 2005. májusi 26-i állásfoglalására [4],

- tekintettel az egyrészről az Európai Közösségek és tagállamaik, másrészről Grúzia között létrejött, 1999. július 1-én életbe lépett partnerségi és együttműködési megállapodásra,

- tekintettel az elnökség 2006. július 20-i, a közelmúltbéli grúziai, abháziai és dél-oszétiai fejleményekről szóló nyilatkozatára,

- tekintettel az Általános Ügyek és Külkapcsolatok Tanácsa 2006. október 16- 17-i ülésének következtetéseire,

- tekintettel eljárási szabályzata 103. cikkének (4) bekezdésére,

A. mivel a dél-oszétiai helyzet egyre romlik, és mivel a grúz és oszét erők és rendőri egységek között az elmúlt hónapokban halálos áldozatokkal és személyi sérülésekkel járó incidensekre, lövöldözésekre és összecsapásokra került sor;

B. mivel a grúz kormány és parlament megkérdőjelezte a tárgyalási folyamat jelenlegi formáját, a békefenntartó erők összetételét, és a békefenntartó műveleteknek az 1992. évi tűzszüneti megállapodásból származó mechanizmusait;

C. mivel a két oldal képviselői két különböző béketervet nyújtottak be, amelyek több olyan közös elemet tartalmaznak, amelyeket fel lehet és fel kell használni az eredményes tárgyalások alapjául, mivel a Közös Ellenőrző Bizottság mostanában nem képes jelentősebb eredmények elérésére;

D. mivel az Orosz Föderáció a dél-oszétiai és abháziai lakosoknak történő útlevélkiadással bonyolítja a konfliktus békés megoldását Grúzia válságzónáiban;

E. mivel Dél-Oszétia úgy határozott, hogy 2006. november 12-én az elnökválasztással egyidőben népszavazást tartanak az önrendelkezésről;

F. mivel Grúzia a NATO-val folytatott "intenzív párbeszéd`" szakaszába lépett, és célja a teljes jogú tagság elérése a szervezetben;

G. kifejezve mély aggodalmát a Grúzia és Oroszország között kialakult diplomáciai válság miatt, amelynek oka, hogy a grúz kémelhárítás nemrégiben kémkedés gyanújával letartóztatta az orosz katonai hírszerzés négy tisztjét, az orosz nagykövetet pedig ezt követően Moszkvába visszahívták konzultációra;

H. mivel 2006. október 2-án az orosz hatóságok annak ellenére megszüntettek minden szárazföldi, légi és tengeri összeköttetést Grúziával, beleértve a postai szolgáltatásokat, hogy a négy tisztet átadták az Európai Biztonsági és Együttműködési Szervezetnek (EBESZ), és már Oroszországban tartózkodnak;

I. mivel az orosz hatóságok számos súlyosan diszkriminatív intézkedést hoztak az Oroszországban élő grúzok ellen etnikai hovatartozásuk miatt, beleértve közel 700 grúz Moszkvából Tbiliszibe való deportálását, valamint grúz ortodox hívők, üzletemberek és iskolás gyermekek a szervezett bűnözés és az illegális bevándorlás megszigorítása ürügyén történő állítólagos zaklatását,

J. mivel az Oroszországi Föderáció ez év elején kiterjesztette a Moldovából és Grúziából származó mezőgazdasági termékek (bor, gyümölcsök és zöldségek) behozatali tilalmát, amely intézkedés jelentős károkat okoz az említett országok gazdasági fejlődése tekintetében;

K. mivel a dél-oszétiai és abháziai egyoldalú függetlenségi mozgalmakat egyik nemzetközi szervezet sem támogatja, és az EBESZ és az Egyesült Nemzetek Szervezete égisze alatt folyamatos erőfeszítések történnek Grúzia szuverenitásának és területi egységének helyreállítására;

L. mivel az EU-nak az EBESZ-szel és más szereplőkkel együttműködve növelnie kell a Grúzia és a Dél-Kaukázus területén zajló konfliktus megoldására irányuló erőfeszítések támogatását,

1. megismétli a konfliktus békés megoldására irányuló felhívását és a békefolyamat támogatása iránti elkötelezettségét, és felhívja a feleket, hogy felelősségteljesen tartózkodjanak az egyoldalú lépésektől, valamint az indulatokat keltő és agresszív nyilatkozatoktól, amelyek hozzájárulnak a helyzet súlyosbodásához és erőszakhoz vezethetnek;

2. megerősíti, hogy teljes mértékben támogatja Grúzia szuverenitását és területi egységét, és felhívja az orosz hatóságokat, hogy tartsák tiszteletben Grúzia szuverenitását nemzetközileg elismert határainak teljes hosszán;

3. erőteljesen elítéli az Abházia és Dél-Oszétia nevű grúziai régiókban működő mozgalmaknak a függetlenség egyoldalú megteremtésére irányuló kísérleteit,

4. felhívja az Orosz Föderáció kormányát, hogy vonja meg támogatását a fenti mozgalmaktól és támogassa teljes mértékben a szomszédságában keletkezett konfliktusok megoldására irányuló többoldalú erőfeszítéseket;

5. elítéli, hogy Dél-Oszétia 2006. november 12-én népszavazást rendez a függetlenségéről, és emlékezteti a feleket, hogy az 1992-ben tartott hasonló függetlenségi népszavazás nem kapott nemzetközi elismerést;

6. megjegyzi, hogy az elakadt békefolyamatot újra kell indítani, valamint felhívja az Európai Uniót és az EBESZ-t, hogy tegyen fokozott és együttes erőfeszítéseket annak érdekében, hogy a feleket a két béketerv kezdeti szakaszaiban elért eredmények alapján újra tárgyalóasztalhoz ültessék;

7. e tekintetben felhívja mindkét felet, hogy a jelenlegi patthelyzet megoldása érdekében írja alá az erőszak alkalmazásától való tartózkodásról és a biztonsági garanciákról szóló közös dokumentumot és kezdjen építő jellegű tárgyalásokba; sajnálatosnak tartja, hogy a Közös Ellenőrző Bizottság 2006. október 12- 13-án Vlagyikavkazban tartott ülése nem hozott eredményeket;

8. úgy véli, hogy az EBESZ közös békefenntartó erőinek kivételével a válságzóna teljes katonai leszerelése és a fegyverzetcsökkentés alapvető fontosságú a válságmegelőzés terén és az első lényegi lépés további bizalomépítő intézkedések felé; ezért felszólítja Oroszországot, hogy tartózkodjon hadgyakorlatok lebonyolításától és mindenfajta tengeri, légi és szárazföldi erő fitogtatásától Grúzia tengeri felségvizei közelében;

9. hangsúlyozza, hogy a semleges, hatékony és pártatlan békefenntartó műveletek alapvető fontosságúak a területi konfliktusok megoldásához Grúziában; ezzel összefüggésben érdeklődéssel tekint a Grúzia és Dél-Oszétia közötti tűzszüneti vonal mentén húzódó válságzónába telepített jelenlegi, háromoldalú közös békefenntartó erővel kapcsolatos új javaslatokra; rámutat, hogy az új erőkben a bűnözés és a törvénytelenségek elleni küzdelem érdekében rendőri támogató egységnek is részt kell vennie; hangsúlyozza, hogy az EU-nak fel kell készülnie arra, hogy ha szükséges, katonai kötelezettségvállalásokat tegyen az új békefenntartó erő tekintetében;

10. tisztességtelennek és diszkriminatívnak ítéli, hogy az orosz útlevéllel rendelkező dél-oszétiai állampolgárok számára nyitva áll az a lehetőség, hogy könnyebben beutazzanak az EU-ba, mint a grúzok, ami hozzájárul a feszültség növekedéséhez a dél-oszétiai térségben és a vita rendezése ellen hat;

11. felszólítja az orosz állami hatóságokat, hogy azonnal vessenek véget a hivatalos állami intézmények képviselői részéről az Oroszországban élő grúz etnikumú lakosság ellen irányuló mindennemű elnyomásnak, üldözésnek és felvásárlásoknak;

12. felhívja az orosz hatóságokat, hogy vonjanak vissza minden Grúzia és az orosz területen élő grúz lakosság ellen irányuló közelmúltbeli intézkedést; az orosz hatóságokat felhívja továbbá arra is, hogy vessenek véget a Moldovából és Grúziából származó termékekre kivetett, indokolatlan behozatali tilalomnak;

13. felszólítja Oroszországot, hogy fogadja el a hidegháború végén előállt helyzetet és hagyjon fel azzal, hogy elavult módon kizárólagos befolyási övezetekben gondolkodik;

14. felhívja a Tanácsot, hogy tegyen meg minden erőfeszítést annak érdekében, hogy eloszlassa a feszültséget és újjáépítse a bizalmat Grúzia és az Orosz Föderáció között, valamint megakadályozza a jelenlegi diplomáciai válság fokozódását; sürgeti, hogy a Tanács és a Bizottság találjon megoldást arra, hogyan segítsen Grúziának megoldani és ellensúlyozni a Moszkvában elfogadott intézkedések gazdasági és szociális következményeit;

15. felkéri a Tanácsot és a Bizottságot, hogy a következő EU-Oroszország csúcstalálkozó napirendjébe vegye fel a befagyasztott kapcsolatok és a helyzet megoldása kérdését;

16. üdvözli az európai szomszédsági politika keretében a Grúziáról szóló cselekvési terv elfogadását és aláírását; azt várja, hogy ennek végrehajtása további lendületet ad az ország politikai és reformfolyamatainak; üdvözli Javier Solana, az EU közös kül- és biztonságpolitikai főképviselője nyilatkozatait, aki a közelmúltban kijelentette, hogy az EU aktívabb szerepet kíván vállalni a grúziai válságok megoldásában; felhívja a Tanácsot, hogy az EU dél-kaukázusi különmegbízottja számára biztosítson minden szükséges eszközt és erőforrást e fellépés hatékonysága és láthatósága érdekében;

17. utasítja elnökét, hogy továbbítsa ezt az állásfoglalást a Tanácsnak és a Bizottságnak, Grúzia elnökének és parlamentjének, az Orosz Föderáció elnökének és parlamentjének, és Dél-Oszétia de facto hatóságainak, valamint az ENSZ és az EBESZ főtitkárának.

[1] HL C 166. E, 2005.7.7., 63. o.

[2] Elfogadott szövegek, P6_TA(2006)0028.

[3] HL C 98. E, 2004.4.23., 193. o.

[4] HL C 117. E, 2006.5.18., 235. o.

--------------------------------------------------